กรุงไทยขายแอกซ่าได้เงิน3.8พันล.
ธนาคารกรุงไทยเผยขายหุ้นกรุงไทย แอกซ่า มูลค่ารวม 3,834 ล้านบาท
28 ธ.ค. 2555

ธนาคารกรุงไทยเผยขายหุ้นกรุงไทย แอกซ่า มูลค่ารวม 3,834 ล้านบาท
นางกิตติยา โตธนะเกษม รองกรรมการผู้จัดการใหญ่อาวุโส ผู้บริหารสายงาน สายงานบริหารการเงิน ธนาคารกรุงไทย เปิดเผยว่า ธนาคารได้ขายหุ้นบริษัท กรุงไทย แอกซ่า ประกันชีวิต จำนวน 67.74 ล้านหุ้น คิดเป็นสัดส่วน 50% ของหุ้นกรุงไทยแอกซ่า ทั้งหมดให้กับบริษัท กรุงไทย ร่วมทุน ในราคาหุ้นละ 56.59 บาทต่อหุ้น รวมเป็นเงินทั้งสิ้น 3,834 ล้านบาท
ทั้งนี้ บริษัท กรุงไทย ร่วมทุน เป็นบริษัทลูกของธนาคาร การขายหุ้นครั้งนี้ เพื่อปรับโครงสร้างการถือหุ้นให้เป็นไปตามกฎหมายประกันชีวิต
นายเดวิด โครูนิช ประธานเจ้าหน้าที่บริหารฝ่ายการเงิน ว่าที่ประธานกรรมการบริหารคนใหม่ บริษัท กรุงไทย แอกซ่า ประกันชีวิต กล่าวว่า ปี 2555 เป็นปีที่บริษัทมีการเติบโตที่ดีมาก ซึ่งเป็นผลมาจากการทำงานร่วมกับธนาคารกรุงไทยและตัวแทนอย่างใกล้ชิด ซึ่งที่ผ่านมาบริษัทมีการพัฒนาบุคลากรและประสิทธิภาพด้านบริการลูกค้าให้เข้มแข็ง 
สำหรับปีนี้เป็นปีแรกที่บริษัทได้จัดทำรายงานทางบัญชีให้กับลูกค้า เพื่อให้ลูกค้าได้ทราบถึงผลประโยชน์ตามกรมธรรม์ระยะเวลาการชำระเบี้ย มูลค่าเงินสดตามกรมธรรม์และผลประโยชน์อื่นๆ 
ทั้งนี้ 10 เดือนแรก บริษัท กรุงไทย แอกซ่า ประกันชีวิต มีเบี้ยปีแรก 7,085.8 ล้านบาท เพิ่มขึ้น 49% เบี้ยต่ออายุ 1.33 หมื่นล้านบาท อัตราการต่ออายุของลูกค้าเก่าสูงขึ้นจาก 81% เป็น 90% เบี้ยชำระครั้งเดียว 2,093 ล้านบาท เพิ่มขึ้น 29% รวมเบี้ยรับทุกประเภท 2.25 หมื่นล้านบาท เพิ่มขึ้น 37%